ธปท.แจงชิปการ์ด แบงก์คิดค่าบัตรได้
ธปท.แจง แบงก์คิดค่าธรรมเนียมเปลี่ยนบัตรชิปการ์ดได้ ยันบัตรแถบแม่เหล็กเดิมใช้ได้ถึงสิ้นปี 2562
20 พ.ค. 2559

ธปท.แจง แบงก์คิดค่าธรรมเนียมเปลี่ยนบัตรชิปการ์ดได้ ยันบัตรแถบแม่เหล็กเดิมใช้ได้ถึงสิ้นปี 2562
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) ชี้แจงกรณีที่มีข้อความเผยแพร่ทางสื่อออนไลน์ถึงการออกบัตรเอทีเอ็มและบัตรเดบิตแบบชิป ว่า ตั้งแต่วันที่ 16 พ.ค. 2559 เป็นต้นไป บัตรเอทีเอ็มและบัตรเดบิตใบใหม่ที่ธนาคารทุกแห่งออกให้แก่ลูกค้าจะเป็นบัตรแบบชิปที่ปลอดภัยมากกว่า ขณะที่ผู้ถือบัตรแบบแถบแม่เหล็กยังใช้ได้ตามปกติถึงวันที่ 31 ธ.ค. 2562
ทั้งนี้ ผู้ถือบัตรแถบแม่เหล็กสามารถขอเปลี่ยนเป็นบัตรแบบชิปได้ที่ธนาคารผู้ออกบัตร โดยมีค่าธรรมเนียมการเปลี่ยนบัตรและการใช้บัตรตามที่แต่ละธนาคารกำหนด แต่บางแห่งอาจยกเว้นค่าธรรมเนียมให้ชั่วคราวเพื่อส่งเสริมการใช้ชิปการ์ด
น.ส.พรรณพร คงยิ่งยง รองผู้จัดการใหญ่ ผู้บริหารสูงสุดลูกค้าบุคคล ธนาคารไทยพาณิชย์ กล่าวว่า การออกบัตรใหม่ให้ลูกค้าที่บัตรหมดอายุ และมาเปลี่ยนเป็นบัตรชิปการ์ด จะไม่มีการคิดค่าธรรมเนียม แต่ลูกค้าที่ขอเปลี่ยนบัตรใหม่โดยที่บัตรเดิมยังไม่หมดอายุ จะมีค่าธรรมเนียม